次顔博士遊紫羅洞五首  其一
作者：李若水
朝代：宋

paragraphs: 愛君秀句輕封侯，恨不捧杖從君遊。
高人豈合世間著，紫羅洞邊能少留。
我今癡坐數椽底，飽閱炎凉祇如此。
何當一葉弄雲濤，鷗鳥請盟波影裏。
顔郎才思天下無，亦與我輩同朝晡。
故鄉蕭疏不堪說，秋風落日號羣狐。
百年駸駸行且樂，不必華堂圍繡幕。
爛醉出門霜月孤，荷鍤休隨任填壑。